Ła Bachata el xe on stiło de dansa sosiałe de còpia de ła Mèrega Latina orixenaro de ła Repùblega Domenegana. Da torno ła fin del XX secoło e el scumisio del XXI secoło el ga tacà difóndarse anca inte ła Eoropa e che al dì de oncó el se bała in tuto el mondo. Sto bało el xe łigà fiso al xenaro muxegałe de ła Bachata. Ła bachata ła ghea scumisià a èsar bałada inte łe xone pì poarete de ła Republega Domenegana, cofà on bało romàntego, sensuałe e talvolta anca considarà cofà on bało proibio da ła clase borghexa del tenpo, parché el omo e ła dona che i ła bałava i jera a fiso contato par scuaxi tuto el tenpo del bało. Sto bało el ghea tacà difóndarse in tei caxini del tenpo, propio par ła so caraterìstega de domandar ai do bałarini on grando contato. Grando mèrito el ga da èsarghe daxesto a Juan Luis Guerra che el ga parmeso a sto xenaro de spopołar in tuto el mondo co el so albun Bachata Rosa del 1990.